கேள்வி: பிளசண்ட் ஸ்டே விடுதி வழக்கு - பின்விளைவுகள் பற்றி தகவல் சொல்.
பதில்: இந்த தீர்ப்பால் ஜெயலலிதாவின் ஆதரவாளர்கள் கோபமடைந்தனர், இது மாநிலம் முழுவதும் போராட்டங்களுக்கும் வன்முறைகளுக்கும் வழிவகுத்தது, அதிமுக கட்சிக்காரர்களால் பொதுச் சொத்துக்கள் சேதப்படுத்தப்பட்டன. இரண்டு அதிமுகவினர் தீக்குளித்து தற்கொலை செய்து கொண்டனர். இந்த வன்முறையால் ஐந்து பேருந்துகள் எரிக்கப்பட்டன, ஐம்பது பேருந்துகள் சேதமடைந்து 40 பேர் காயமடைந்தனர். மாநில தலைநகர் சென்னையில் பெரும் வன்முறைகள் நடந்தன. அங்கு அரசின் 22 மாநகரப் போக்குவரத்துக் கழகம் பேருந்துகள் சேதமடைந்தன. இதனால் 27 பேர் காயமடைந்தனர். மாநில பேருந்து போக்குவரத்து 24 மணி நேரம் நிறுத்தி வைக்கப்பட்டது. மாநிலம் முழுவதும் 400 பேரை காவல் துறையினர் கைது செய்தனர். இதில் சென்னையில் இருந்து மட்டும் 317 பேர் கைது செய்யப்பட்டனர். இதில் உச்சபட்ச வன்முறையாக தருமபுரி பேருந்து எரிப்பு நடந்தது. இதில் மூன்று மாணவிகள் கொல்லப்பட்டனர். 2000 பெப்ரவரி 2, அன்று, கோவை தமிழ்நாடு வேளாண் பல்கலைக்கழகத்தைச் சேர்ந்த எழுபது மாணவர்கள் இரண்டு பேருந்துகளில் கல்வி சுற்றுப்பயணத்தை முடித்து திரும்பி வந்துகொண்டிருந்தனர். அவர்கள் வந்த பேருந்து கும்பலால் தடுத்து நிறுத்தப்பட்டது. அவர்கள் மாணவர்களைத் பேருந்திலிருந்து இறங்கும்படி கட்டாயப்படுத்தினர். மாணவர்கள் அனைவரும் பேருந்திலிருந்து வெளியே வருவதற்கு முன் பெட்ரோல் குண்டை வீசி, பேருந்துக்கு தீ வைத்தனர். இதில் இருந்த சென்னையைச் சேர்ந்த ஹேமலதா, விருத்தாச்சலம் சேர்ந்த வி காயத்ரி, நாமக்கல் சேர்ந்த கோகிலவாணி என மூன்று மாணவிகள் எரித்து கொல்லப்பட்டனர், மேலும் மாணவர்கள் 16 பேர் காயமுற்றனர். பேருந்து எரியும் காட்சிகள் படம்பிடிக்கப்பட்டு மறுநாள் சன் தொலைக்காட்சியில் ஒளிபரப்பப்பட்டன. இந்த சம்பவம் மாணவர் சமூகத்தினர் மத்தியியல் கோபத்தை ஏற்படுத்தியது. இதனால் பள்ளிகள் மற்றும் கல்லூரிகளை ஒரு வாரம் மூடுமாறு கேட்டுக்கொள்ளப்பட்டது, மேலும் மாநிலம் முழுவதும் மாணவர்கள் அமைதி ஊர்வலங்கள் மற்றும் எதிர்ப்பு பேரணிகளை நடத்தினர். இந்தச் செயலில் குற்றம் சாட்டப்பட்ட மூன்று அதிமுக நபர்களுக்கு, உயர் நீதிமன்றம் 2007 திசம்பர் 5 அன்று மரண தண்டனை விதித்தது. இது கீழ் நீதிமன்ற உத்தரவை உறுதிப்படுத்தியது ஆகும். அதிமுகவின் 25 நபர்களுக்கு குறைந்தபட்ச தண்டணையாக ஏழு ஆண்டுகள் கடுங்காவல் சிறைத்தண்டனை விதிக்கப்பட்டது. 1996 நாடாளுமன்றத் தேர்தலின் போது திமுகவுடன் கூட்டணி வைத்திருந்த தமிழ் மாநில காங்கிரசு, எதிர்வரும் இடைத்தேர்தல்களில் அதிமுகவை ஆதரித்த நேரத்தில் இந்த தீர்ப்பு வந்தது. இது அதிமுகவின் திட்டமிட்ட வேலை என்று திமுக குற்றம் சாட்டியது, அதே நேரத்தில் அதிமுக சிபிஐ விசாரணையை கோரியது.